მარია შარაპოვა
მარია შარაპოვა (რუს. Мари́я Шара́пова; დ. 19 აპრილი, 1987, ნიაგანი, რსფსრ, სსრკ) — რუსი პროფესიონალი ჩოგბურთელი, მსოფლიოს ყოფილი პირველი ჩოგანი. შარაპოვას მოგებული აქვს 5 დიდი სლემის ტურნირი – 2 საფრანგეთის ღია პირველობა, 1 ავსტრალიის ღია პირველობა, 1 უიმბლდონი და 1 აშშ-ის ღია პირველობა. 2012 წელს საფრანგეთის ღია პირველობის მოგებით, შარაპოვამ კარიერული დიდი სლემი შეასრულა და გახდა ისტორიაში მეათე ქალი ჩოგბურთელი, რომელმაც აღნიშნულის მიღწევა შეძლო (ყველა დიდი სლემის ტურნირის მოგება). რუს ჩოგბურთელს ასევე ერთხელ აქვს მოგებული წლის შემაჯამებელი ტურნირი. ჯამში მას კარიერაში WTA-ის 36 ტურნირი აქვს ერთეულებში მოგებული. 2005 წელს 18 წლის ასაკში, შარაპოვა რეიტინგში მსოფლიოს პირველი ჩოგანი გახდა. ჯამში სხვადასხვა წლებში, იგი 21 კვირის განმავლობაში იკავებდა პირველ ადგილს. ოლიმპიურ თამაშებზე, მას ერთი ვერცხლის მედალი აქვს ერთეულებში მოპოვებული. სანაკრებო დონეზე, შარაპოვამ ერთხელ მოიგო 1 ფედერაციის თასი რუსეთის ნაკრებთან ერთად. კარიერა დაასრულა 2020 წლის 26 თებერვალს.